**„Akropolis Group“ valdomi prekybos centrai pirmąjį pusmetį sulaukė 21,1 mln. lankytojų, nuomininkų apyvarta sudarė beveik 550 mln. eurų**

**Baltijos šalių prekybos ir pramogų centrų vystymo ir valdymo bendrovės „Akropolis Group“ valdomuose penkiuose prekybos ir pramogų centruose Lietuvoje bei Latvijoje pirmąjį 2024 m. pusmetį apsilankė 21,1 mln. lankytojų, o pirmojo pusmečio nuomininkų apyvarta buvo istoriškai didžiausia ir pasiekė 548,7 mln. eurų, šie rodikliai buvo apie 1 proc. didesni nei palyginamuoju 2023 m. laikotarpiu.**

„Prekybos centrų lankytojai palankiai reaguoja į atidaromas naujų prekių ženklų parduotuves, jau pamėgtų parduotuvių atnaujinimus ir „Akropoliuose“ siūlomas pramogas bei paslaugas. Darniai dirbdami kartu su savo nuomininkais ir investuodami į erdvių atnaujinimą, siekiame pateisinti tiek lankytojų lūkesčius, tiek pačių nuomininkų poreikį veiklą vykdyti moderniuose ir nuolat atsinaujinančiuose prekybos ir pramogų centruose. Visa tai kartu su istoriškai didžiausia pirmojo pusmečio „Akropolių“ nuomininkų apyvarta turėjo teigiamos įtakos ir grupės finansinių rezultatų augimui“, – sako „Akropolis Group“ direktorius ir valdybos pirmininkas Nerijus Maknevičius.

Išlaikant itin žemą 2 proc. nuomojamų erdvių vakansijos rodiklį, prekybos centrus valdančios bendrovės „Akropolis Group“ nuomos pajamos konsoliduotais duomenimis 2024 m. pirmąjį pusmetį siekė 43,9 mln. eurų ir, lyginant su 2023 m. pirmuoju pusmečiu, augo 8,5 proc. Grupės pajamos sudarė 60,6 mln. eurų ir palyginamuoju laikotarpiu augo 7,3 proc., o pelnas prieš mokesčius, palūkanas, nusidėvėjimą ir amortizavimą (EBITDA) sudarė 42,8 mln. eurų arba 7 proc. daugiau nei tuo pačiu laikotarpiu pernai.

**Naujos ir atnaujintos parduotuvės**

„Akropolis Group“ valdomuose trijuose Lietuvos ir dviejuose Latvijos prekybos ir pramogų centruose pirmąjį pusmetį buvo atidarytos ar atnaujintos 66-ios parduotuvės: 43 Lietuvoje ir 23 Latvijoje.

Vilniaus „Akropolyje“ atidaryta ar atnaujinta 20 parduotuvių, Klaipėdoje – 12, Šiauliuose – 11. Latvijoje prekybos centruose tokių iš viso buvo 23-ys: 11 parduotuvių – „Akropole Alfa“ ir 12 – „Akropole Riga“. Pastarajame daug nuomininkų pirmąjį pusmetį taip pat vykdė kosmetinius savo patalpų remontus.

Prekybos ir pramogų centruose įsikūrė ne vienas naujas prekių ženklas. Vilniaus „Akropolyje“ pastarąjį pusmetį įsikūrė „Knygos.lt“, „Danija“, „Simitri“, „Stenders“, „Hobby shop“, „West Express“ ir kitos parduotuvės, atsinaujino „Stradivarius“, „Pull & Bear“, „Mc‘Donalds“. Rugsėjo pradžioje Vilniaus „Akrpolyje“ veiklą pradėjo pirmoji Baltijos šalyse laikinoji (pop-up) „Tesla“ parduotuvė. Klaipėdos „Akropolyje“ per pirmą pusmetį lankytojus pasitiko „Mohito“, atsinaujinę „Bershka“ „House“, „Audimas“, „Creme le la Creme“ ir kt. Numatyta, kad rugsėjo 12 d. lankytojams duris atvers iš esmės atnaujinta ir modernizuota „Maxima XXX“ parduotuvė. Šiaulių „Akropolyje“ išsiplėtė ir atsinaujino „Reserved“, „Drogas“ atsidarė „Best for“, ir „Koljė“. Latvijoje veikiančių prekybos ir pramogų centruose taip pat yra naujakurių: „Akropole Riga“ įsikūrė „Weekend Max Mara“, „Penti“, „Timberland“ ir kt., o „Akropole Alfa“ veiklą pradėjo „HairRiga“ ir „Baitukas“, išsiplėtė „Denim dream“, „Meness aptieka“, „Rosme“ ir kitos parduotuvės.

**Investicijos Klaipėdoje ir Vilniuje**

Pernai pradėtas Klaipėdos „Akropolio“ bendrųjų erdvių interjero atnaujinimo ir modernizavimo projektas, į kurį bendrovė investuoja maždaug 8 mln. eurų, artėja prie pabaigos ir bus užbaigtas šių metų rudenį. Uostamiesčio prekybos ir pramogų centre baigiamas atnaujinti daugiau nei 10 tūkst. kv. metrų plotas: pakeistas bendrųjų erdvių interjeras, apšvietimo sprendimai, sanitarinės patalpos, įrengtos naujos poilsio ir nemokamos vaikų žaidimų zonos, taip pat modernūs vaikų priežiūros kambariai.

Prie Vilniaus „Akropolio“ iškilo naujas pastatas, kuriame rugpjūtį, naująjį pastatą sujungus su ankstesnėmis parduotuvės patalpomis įsikūrė ir lankytojams duris atvėrė didžiausia ir moderniausia Lietuvoje „Sportland“ parduotuvė. Į naujojo 480 kv. metrų ploto pastato statybas „Akropolis Group“ investavo apie 1 mln. eurų.

Be penkių Lietuvoje ir Latvijoje veikiančių prekybos centrų, „Akropolis Group“ toliau plėtoja daugiafunkcinio prekybos ir pramogų kvartalo „Akropolis Vingis“ projektą. Po to, kai šių metų vasario mėnesį Vilniaus miesto savivaldybė pritarė atnaujintų projektinių pasiūlymų pakeitimams, „Akropolis Group“ baigė rengti komplekso techninį projektą ir rugpjūčio pabaigoje gavo projekto statybą leidžiantį dokumentą. Šalia vystomos „Akropolis Vingis“ teritorijos yra numatyti eismo infrastruktūros gerinimo projektai, kurie yra neatsiejama vystomo kvartalo dalis. Jų detalūs techniniai projektai taip pat yra pateikti savivaldybei, siekiant ir jiems gauti statybas leidžiančius dokumentus. Gavusi visus reikalingus leidimus statyboms, bendrovė „Akropolis Group“ rengs detalius projekto įgyvendinimo planus, parinks optimaliausius finansavimo sprendimus.

N. Maknevičius taip pat akcentuoja tai, kad šią vasarą tarptautinės reitingų agentūros „Fitch Ratings“ bei „S&P Global Ratings“ patvirtino „Akropolis Group“ suteiktus BB+ reitingus su stabilia perspektyva.

„Iš naujo įvertinusios grupės veiklos rezultatus ir kitas aplinkybes, pirmaujančios pasaulio reitingų agentūros patvirtino aukštus grupės BB+ reitingus su stabilia perspektyva, kuriuos išlaikome jau trečius metus iš eilės. Šis įvertinimas svarbus ne tik mums patiems, bet ir mūsų partneriams bei investuotojams, kurie mato grupės veiklos stabilumą, tvirtą poziciją Baltijos šalių prekybos centrų rinkoje bei finansinių rezultatų augimą“, – pabrėžia „Akropolis Group“ direktorius ir valdybos pirmininkas.

**Apie „Akropolis Group“:**

Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje – „Akropole Riga“ ir „Akropole Alfa“ Rygoje.

**Daugiau informacijos:**

*Aistė Jankūnaitė*

*+370 614 55468 /* [*aiste@ideaprima.lt*](mailto:aiste@ideaprima.lt)

*„Akropolis Group“ atstovė žiniasklaidai*

*IDEA PRIMA Projektų direktorė*